Minden hitelfelvétel előtt érdemes átgondolni, hogy ténylegesen szükségünk van-e kölcsönre vagy meg tudjuk-e oldani a felmerült problémát hitelfelvétel nélkül is.
Főbb buktatók:
Semmiképp nem szabad gyorskölcsönt (sem) felvenni a mindennapi élet finanszírozására. Fizetési előlegként drága mulatság a gyorskölcsön és hamar adósságspirálba kerülhetünk.
A gyorskölcsönökhöz olyan szolgáltatások kapcsolódhatnak - pl. otthoni szolgáltatás -, amelyek jól hangzanak, hiszen személyesen, kézbe adják a hitelösszeget és a törlesztőrészletekért is személyesen jönnek el. Ugyanakkor ezeknek a szolgáltatásoknak a díja alkalmanként magasabb lehet, mint a havi törlesztőrészlet. Hacsak nem vagyunk rászorulva ilyen szolgáltatásra, semmiképp ne kérjük ezeket. Ezzel jelentősen csökkenthetjük a hitel költségeket. A szolgáltatónak a hitelt ilyen extra szolgáltatások nélkül  is rendelkezésre kell bocsátania.
Vannak szolgáltatók, akik angolszász országokból érkeznek, ahol hetente kapnak fizetést az emberek, s épp ezért a törlesztőrészleteket is hetente szedik be. Ez itthon felesleges macerát jelent számunkra, hiszen a törlesztés összegét előre félre kell tennünk, s nagy lehet a kísértés a hónap közbeni felhasználására. Minden esetben érdeklődjünk, hogy van-e mód havi törlesztésre. A magyar jogszabályok szerint a kölcsönök Teljes Hiteldíj Mutatóját (THM) havi törlesztésű kölcsönök esetében kell kiszámolni, tehát erre elvben módot kell biztosítani az ügyfélnek.
Minden esetben nézzük meg az ajánlatban a hitel kamatát és a THM értékét. Érdemes a kapott ajánlatot összehasonlítani a bankok személyi hitel ajánlataival. Ezek ugyan magasabb összegről szólnak, s hosszabb futamidővel rendelkeznek, de összességében jóval olcsóbb finanszírozást kínálhatnak. Ha már van bankban vezetett számlánk, amire a fizetésünk érkezik, első körben érdemes őket megkeresni, hiszen a hitelbírálati időt nagyban lerövidítheti, hogy a saját bankunk már ismeri a “számla múltunkat”.